กทม. สั่งด่วน 50 เขต! เร่งแก้ปัญหาน้ำท่วมขัง “ตรอก-ซอย-ชุมชน”
กทม. สั่งสำนักงานเขต เร่งแก้ปัญหาน้ำท่วมขัง ตรอก-ซอย-ชุมชน และหมูบ้าน เพื่อบรรเทาความเดือดร้อนประชาชนในฟื้นที่ทันที
กทม. สั่งสำนักงานเขต เร่งแก้ปัญหาน้ำท่วมขัง ตรอก-ซอย-ชุมชน และหมูบ้าน เพื่อบรรเทาความเดือดร้อนประชาชนในฟื้นที่ทันที
18 พ.ค. 2565

นายขจิต ชัชวานิชย์ ปลัดกรุงเทพมหานคร (กทม.) กล่าวว่า จากเหตุการณ์ฝนตกหนักเมื่อคืนวันที่ 17 พ.ค. 2565 ต่อเนื่องมาจนถึงเช้าวันที่ 18 พ.ค. 2565 ส่งผลให้เกิดปัญหาน้ำท่วมในหลายพื้นที่ จึงสั่งการทุกสำนักงานเขตเร่งตรวจสอบพื้นที่ว่ามีบริเวณใดที่ยังมีน้ำท่วมขัง โดยเฉพาะในตรอก ซอย หมู่บ้าน หรือชุมชนต่างๆ ให้เร่งแก้ไขปัญหาพร้อมทำการช่วยเหลือ และบรรเทาความเดือดร้อนให้แก่ประชาชนในทันที
นอกจากนี้ การพยากรณ์อากาศจากกรมอุตุนิยมวิทยาในช่วงหลังจากนี้ไป จะมีฝนตกชุกและฝนตกหนักในหลายพื้นที่รวมถึงกรุงเทพมหานคร ดังนั้น เพื่อเป็นการเตรียมความพร้อมรับสถานการณ์ฝน ให้ตรวจสอบพื้นที่ถนนที่มีการก่อสร้างต่างๆ ว่ามีเศษวัสดุกีดขวางทางระบายน้ำหรือไม่ และหากมีการแจ้งปัญหาความเดือดร้อนจากประชาชน ให้ดำเนินการแก้ไขโดยเร่งด่วน โดยให้รายงานผลไปยังสำนักการระบายน้ำภายในวันที่ 18 พ.ค. 2565
สำหรับสถานการณ์ฝนวันที่ 17-18 พ.ค. 2565 เวลาประมาณ 15.00 น. พบกลุ่มฝนเล็กน้อยก่อตัวในพื้นที่บริเวณเขตหนองแขม บางบอน ประเวศ และบางนา กลุ่มฝนเคลื่อนทิศตะวันออกเฉียงเหนือ และขยายตัวตามลำดับ เมื่อเวลา 15.30 น. กลุ่มฝนขยายตัวลักษณะกระจายปกคลุมพื้นที่ กทม. เป็นบริเวณกว้าง และเพิ่มกำลังมากขึ้นเป็นฝนปานกลาง-หนัก เป็นหย่อมๆ กระจายตัวเกือบเต็มพื้นที่ กทม.
ทั้งนี้ กลุ่มฝนตกหนักบริเวณเขตดินแดง ห้วยขวาง จตุจักร หลักสี่ ดอนเมือง และบางเขน กลุ่มฝนเคลื่อนตัวไปทาง อ.ลำลูกกา ขณะเดียวกัน เวลา 19.00 น. กลุ่มฝนก่อตัวเพิ่มขึ้นมาอีกในบริเวณเขตบึงกุ่ม คันนายาว และขยายตัวรวมทั้งเพิ่มความรุนแรงปกคลุมพื้นที่ กทม. ทั้งหมด ฝนตกต่อเนื่องตลอดทั้งคืนจนถึงเวลา 05.00 น. ของวันที่ 18 พ.ค. 65 ฝนในพื้นที่จึงหยุดตก โดยมีปริมาณฝนตกสะสมสูงสุด 136 มม. ในพื้นที่เขตดุสิต
นายขจิต กล่าวอีกว่า มีรายงานน้ำท่วมขังรอการระบายในถนนสายหลักทั้งหมด 16 จุด โดยขณะนี้น้ำแห้งเป็นปกติทุกจุดแล้ว ได้แก่ 1. บริเวณแยกเทียมร่วมมิตร ถนนรัชดาภิเษก เขตดินแดง 2. ซอยอินทามระ 53 ถนนประชาสุข เขตดินแดง 3. บริเวณโลตัส ถนนแจ้งวัฒนะ เขตหลักสี่ 4. บริเวณหน้า มทบ.11 ถนนแจ้งวัฒนะ เขตหลักสี่ 5. บริเวณหน้าตชด.-แยกสะพานควาย ถนนพหลโยธิน เขตพญาไท 6. ช่วงลงทางด่วน ถนนพระราม 6 เขตพญาไท 7. ซอยอิสรภาพ 44-ตลาดพรานนก ถนนอิสรภาพ เขตบางกอกน้อย
และ 8. บริเวณปากซอยสุขุมวิท 39 ถนนสุขุมวิท เขตวัฒนา 9. บริเวณหน้าวังสวนผักกาด ถนนศรีอยุธยา เขตราชเทวี 10. บริเวณแยกประชาชื่น-แยกบางโพ ถนนประชาราษฎร์สาย 2 เขตบางซื่อ 11. ซอยประดิพัทธ์ 21-แยกสะพานควาย ถนนประดิพัทธ์ เขตพญาไท 12. บริเวณหน้ารัฐสภาใหม่ ถนนสามเสน เขตดุสิต 13. บริเวณแยกบางกระบือ-ไฟฟ้าสามเสน ถนนสามเสน เขตดุสิต 14. บริเวณหน้ากรมปศุสัตว์ ถนนพญาไท เขตราชเทวี 15. บริเวณสะพานกรุงธน ถนนราชเทวี เขตดุสิต และ 16. บริเวณแยกรัชโยธิน-แยกลาดพร้าว ถนนรัชดาภิเษก เขตจตุจักร
ขณะเดียวกัน มีรายงานต้นไม้ล้มกีดขวางการจราจร 3 แห่ง ได้แก่ 1. ต้นไม้ล้มกีดขวางการจราจร ซอยชุ่มชื่น ถนนอโศกมนตรี เขตดินแดง 2. ต้นไม้ล้มกีดขวางการจราจร ซอยรัชดา 62 เขตบางซื่อ และ 3. ต้นไม้ล้มกีดขวางการจราจร ซอยลาดพร้าว 122 แยก 20 เขตวังทองหลาง
พร้อมกับ มีกระแสไฟฟ้าขัดข้องในพื้นที่ ที่มีผลกระทบต่อสถานีสูบน้ำหรือประตูระบายน้ำ จำนวน 5 รายการ ได้แก่ 1. สถานีสูบน้ำคลองอ้อหลาวไฟฟ้าดับ เวลา 16.55-17.16 น. 2. บ่อสูบน้ำคลองวัดปก ไฟฟ้าดับ เวลา 21.45-22.05 น. 3. บ่อสูบน้ำคลองบวกขม ไฟฟ้าดับ เวลา 21.30-22.10 น. 4. สถานีสูบน้ำคลองบางมะเขือ ไฟฟ้าดับ เวลา 22.20-23.30 น. และ 5. สถานีสูบน้ำรัชดาวิภาวดี ไฟฟ้าดับ เวลา 04.00-05.20 น. ทั้งนี้ เจ้าหน้าที่ได้เร่งแก้ไขปัญหาในทุกจุดเรียบร้อยแล้ว